贈寫真方處士
作者：程洵
朝代：宋

paragraphs: 世久無絕藝，斯人妙丹青。
時將好東絹，貌彼神與形。
悠然意象會，轉轉毛骨生。
或濯若春柳，或清如壺冰。
或聳千丈壑，或森武庫兵。
妍媸有真鑒，抑揚無遁情。
楚相欲談笑，中郎存典刑。
斯人胸次奇，不以藝自名。
逍遥萬物閒，非俗仍非僧。
游戲於筆端，遂爾造其精。
殊非學可致，要是天與能。
待詔集金馬，功臣圖景靈。
渠當自致此，胡爲老沈冥。